Fyrsta laugardagsgangan í Fjallgönguáskorun 2014 var farin þann 1. febrúar síðastliðinn . Gengið var á Dýjadalshnúk en hann er 740 m hár , er hluti af Tindastaðafjalli sem tengist Esjunni eftir mjóum fjallshryggjum . Fjallið blasir við á hægri hönd þegar maður nálgast Hvalfjarðargöng á leiðinni norður . Gangan hófst skammt frá Tindastöðum sem er í Miðdal . Háskýjað var þennan dag og þurrt . Góður dagur til göngu þrátt fyrir austanátt í kringum 8 - 10 m / s . Lygnara var á köflum á leiðinni , sérstaklega í kringum hið gríðarstóra Kerlingargil . 38 Fjallafélagar voru samankomnir þennan fyrsta dag febrúarmánaðar . Uppgangan tók um 1 klst og 35 mínútur og heildartími rúmar tvær klukkustundir . Að sjálfsögðu var toppamynd tekin þar sem höfuðborgin , Akranes og fleira blasti við .